Komisjoni määrus (EÜ) nr 264/2000,

3. veebruar 2000,

nõukogu määruse (EÜ) nr 2223/96 rakendamise kohta seoses avaliku sektori lühiajalise rahandusstatistikaga

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 25. juuni 1996. aasta määrust (EÜ) nr 2223/96 Euroopa rahvamajanduse ja regionaalse arvepidamise süsteemi kohta, [1] muudetud määrusega (EÜ) nr 448/98, [2] eriti selle artikli 3 lõiget 2,

ning arvestades järgmist:

(1) Vastavalt asutamislepingu artikli 104 lõikele 2 jälgib komisjon eelarveseisundi kujunemist.

(2) Nõukogu 7. juuli 1997. aasta määruses (EÜ) nr 1466/97 [3] eelarveseisundi järelevalve ning majanduspoliitika järelevalve ja kooskõlastamise tõhustamise kohta on peetud asjakohaseks täiendada asutamislepingu artikli 99 lõigetes 3 ja 4 sätestatud mitmepoolset järelevalvemenetlust varajase hoiatamise süsteemiga, mille põhjal nõukogu hoiatab liikmesriiki varajases etapis, et eelarve korrigeerimiseks tuleb võtta vajalikud meetmed, vältimaks valitsemissektori eelarvepuudujäägi muutumist ülemääraseks.

(3) Majandus- ja rahaliidu statistikanõudeid käsitlevas majandus- ja rahandusministrite nõukogu aruandes, mis on kinnitatud 18. jaanuaril 1999, on eelkõige rõhutatud vajadust liikmesriikide, eriti majandus- ja rahaliitu kuuluvate liikmesriikide rahanduse ühise ja ühtlustatud lühiajalise statistika järele.

(4) Rahvamajanduse arvepidamise eeskirju ning eelkõige Euroopa rahvamajanduse ja regionaalse arvepidamise süsteemi (ESA 95) mõisteid peetakse vahenditeks, mis aitavad tagada liikmesriikide andmete võrreldavuse ja läbipaistvuse.

(5) Valitsemissektori täielike kvartaliaruannete koostamiseks tuleks järgida etapiviisilist lähenemisviisi ESA 95 raames, kusjuures 2000. aastal peaks olema kättesaadav esimene ESA 95 mõistetele vastav valitsemissektori aruannete komponentide kogum.

(6) Esmatähtsaks tuleks pidada selliseid komponente, mis aitavad usaldusväärselt prognoosida avaliku sektori rahanduse arengusuundi ning on regulaarselt ja õigel ajal kättesaadavad.

(7) Maksud, tegelikud sotsiaalmaksud ja sotsiaaltoetused on esimesed komponendid, mis aitavad varakult hoiatada võimalike eelarveohtude eest ning annavad kasulikku teavet majanduse tsüklilise arengu kohta.

(8) Nõukogu otsusega 91/115/EMÜ [4] (muudetud otsusega 96/174/EÜ [5]) loodud monetaar-, finants- ja maksebilansistatistika komiteega on konsulteeritud.

(9) Käesolevas määruses ettenähtud meetmed on kooskõlas otsusega 89/392/EMÜ, Euratom [6] loodud statistikaprogrammi komitee (SPK) arvamusega,

ON VASTU VÕTNUD KÄESOLEVA MÄÄRUSE:

Artikkel 1

Eesmärk

Käesoleva määruse eesmärgiks on määratleda nende ESA 95 tehinguliikide loetelu ja põhinäitajad, mille kohta kõik liikmesriigid peavad alates 2000. aastast iga kvartal edastama andmed, et teha kättesaadavaks ühine ja ühtlustatud riigi rahanduse lühiajaline statistika.

Artikkel 2

Kategooriad, mille kohta edastatakse kvartaliandmed

Liikmesriigid edastavad komisjonile (Eurostat) kvartaliandmed järgmiste ESA 95s kodeeritud valitsemissektori ressursi- ja kasutamiskategooriate kohta:

ressursid:

- tootmise ja impordiga seotud maksud (D.2), millest:

- käibemaksud (D.211)

- tulu-, omandi- ja muud jooksvad maksud (D.5)

- kapitalimaksud (D.91)

- tegelikud sotsiaalmaksud (D.611),

kasutamine:

- rahalised sotsiaaltoetused (D.62).

Artikkel 3

Kvartaliandmete kogumise allikad ja meetodid

Kvartaliandmete kogumisel artiklis 2 osutatud kategooriate kohta järgitakse järgmisi eeskirju:

1. kvartaliandmed põhinevad otsesel informatsioonil, mis on saadud lähteallikatest, nagu näiteks avaliku sektori raamatupidamisaruanded või haldusallikad, mis moodustavad iga kategooria puhul vähemalt 90 % selle kogumahust.

2. Otseseid andmeid täiendatakse vajaduse korral, kohandades katvust ja mõisteid, et kooskõlastada kvartaliandmed ESA 95 mõistetega.

3. Kvartaliandmed ja asjakohased aastaandmed on omavahel kooskõlas.

Artikkel 4

Kvartaliandmete edastamise ajakava

1. Kvartaliandmed edastatakse komisjonile (Eurostat) kolme kuu jooksul pärast selle kvartali lõppu, mille kohta need andmed on.

2. Kõik eelmiste kvartalite andmetes tehtud parandused edastatakse samal ajal.

3. Esimesed kvartaliandmed edastatakse 2000. aasta esimese kvartali kohta. Need andmed esitatakse hiljemalt 30. juuniks 2000.

Artikkel 5

Aegridade edastamine

1. Liikmesriigid edastavad komisjonile (Eurostatile) kvartaliandmed artiklis 2 osutatud kategooriate kohta alates 1991. aasta esimesest kvartalist.

2. Tagasiulatuvad andmed kogutakse artikli 3 lõigetes 2 ja 3 nimetatud allikate ja meetodite kohaselt.

3. Tagasiulatuvad andmed alates 1998. aasta esimesest kvartalist kuni 1999. aasta neljanda kvartalini edastatakse komisjonile (Eurostatile) hiljemalt 31. detsembriks 2000.

4. Tagasiulatuvad andmed alates 1991. aasta esimesest kvartalist kuni 1997. aasta neljanda kvartalini edastatakse komisjonile (Eurostatile) hiljemalt 30. juuniks 2002.

Artikkel 6

Üleminekusätted

1. Üleminekusätted puudutavad neid liikmesriike, kes ei saa alates 2000. aastast edastada kvartaliaruandeid artikli 4 lõikes 1 nimetatud ajakava ning artiklis 3 nimetatud allikate ja meetodite kohaselt.

2. Need liikmesriigid edastavad komisjonile (Eurostatile) "kõige tõenäolisemad kvartaliprognoosid" vastavalt artiklis 4 nimetatud ajakavale.

3. Samal ajal teatavad nad, mida on veel vaja teha artiklis 3 nimetatud allikate ja meetodite järgimiseks.

4. Ajavahemik, mille suhtes kohaldatakse üleminekusätteid, ei ületa käesoleva määruse lisas esitatud ajakava.

Artikkel 7

Määruse rakendamine

1. Liikmesriigid esitavad komisjonile (Eurostatile) kvartaliandmete kogumisel kasutatud allikate ja meetodite kirjelduse hiljemalt 2000. aasta märtsiks (esialgne kirjeldus).

2. Kvartaliandmete kogumisel kasutatud allikate ja meetodite esialgses kirjelduses tehtud parandused esitavad liikmesriigid komisjonile (Eurostatile) koos parandatud andmetega.

3. Esialgse kirjelduse ja võimalike paranduste kohta lepivad kokku asjaomane liikmesriik ja komisjon (Eurostat).

4. Komisjon (Eurostat) vaatab liikmesriikide esitatud kirjelduse või kirjelduste alusel läbi eelkõige selle, kas kõigi artiklis 2 osutatud kategooriate esimese kvartali prognooside puhul on järgitud artikli 3 lõikes 1 esitatud 90 % nõuet.

Kui ilmneb, et liikmesriik ei suuda 90 % nõuet siseriikliku olukorra tõttu järgida, võib komisjon (Eurostat) teha asjaomasele liikmesriigile erandi.

5. Komisjon (Eurostat) teatab statistikaprogrammi komiteele ning monetaar-, finants- ja maksebilansistatistika komiteele iga liikmesriigi kasutatavad allikad ja meetodid.

Artikkel 8

Jõustumine

Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 3. veebruar 2000

Komisjoni nimel

komisjoni liige

Pedro Solbes Mira

[1] EÜT L 310, 30.11.1996, lk 1.

[2] EÜT L 58, 27.2.1998, lk 1.

[3] EÜT L 209, 2.8.1997, lk 1.

[4] EÜT L 59, 6.3.1991, lk 19.

[5] EÜT L 51, 1.3.1996, lk 48.

[6] EÜT L 181, 28.6.1989, lk 47.

--------------------------------------------------

LISA

Üleminekusätete kohaldamise tähtajad

Artikli 6 lõige 4

Liikmesriik | Tootmise ja impordiga seotud maksud (D.2) Tulu-, omandi- ja muud jooksvad maksud (D.5) Kapitalimaksud (D.91) | Tegelikud sotsiaalmaksud (D.611) | Rahalised sotsiaaltoetused (D.62) |

Belgia | 1. jaanuar 2002 | 1. jaanuar 2002 | 1. jaanuar 2002 |

Taani | 1. jaanuar 2002 | 1. jaanuar 2002 | 1. jaanuar 2002 |

Saksamaa | 1. jaanuar 2002 | 1. jaanuar 2002 | 1. jaanuar 2002 |

Kreeka | 1. jaanuar 2002 | 1. jaanuar 2003 | 1. jaanuar 2003 |

Hispaania | 1. jaanuar 2002 | 1. jaanuar 2003 | 1. jaanuar 2003 |

Prantsusmaa | 1. jaanuar 2002 | 1. jaanuar 2002 | 1. jaanuar 2002 |

Iirimaa | 1. jaanuar 2002 | 1. jaanuar 2002 | 1. jaanuar 2002 |

Itaalia | 1. jaanuar 2002 | 1. jaanuar 2002 | 1. jaanuar 2002 |

Luksemburg | 1. jaanuar 2002 (D.2) | 1. jaanuar 2003 | 1. jaanuar 2003 |

1. jaanuar 2003 (D.5) |

1. jaanuar 2003 (D.91) |

Madalmaad | 1. jaanuar 2002 | 1. jaanuar 2003 | 1. jaanuar 2003 |

Austria | 1. jaanuar 2002 | 1. jaanuar 2002 | 1. jaanuar 2002 |

Portugal | 1. jaanuar 2002 | 1. jaanuar 2002 | 1. jaanuar 2002 |

Soome | 1. jaanuar 2002 | 1. jaanuar 2002 | 1. jaanuar 2002 |

Rootsi | 1. jaanuar 2002 | 1. jaanuar 2002 | 1. jaanuar 2002 |

Ühendkuningriik | 1. jaanuar 2002 | 1. jaanuar 2002 | 1. jaanuar 2002 |

--------------------------------------------------